Document ID: 31999R0124

31999R0124
L 016/19
JURNALUL OFÍCIAL AL UNIUNII EUROPENE
REGULAMENTUL (CE) NR. 124/1999 AL COMISIEI
din 20 ianuarie 1999
de modificare a Regulamentelor (CEE) nr. 1589/87, (CEE) nr. 429/90, (CEE) nr. 1158/91, (CEE) nr. 3378/91, (CEE) nr. 3398/91 și (CE) nr. 2571/97 cu privire la termenul limită de prezentare a ofertelor de licitație
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 804/68 al Consiliului din 27 iunie 1968 privind organizarea comună a pieței în sectorul laptelui și produselor lactate (1), modificat ultima dată de Regulamentul (CE) nr. 1587/96 (2), în special articolul 6 alineatul (6), articolul 7 alineatul (5), primul paragraf de la articolul 7a alineatul (1), articolul 7a alineatul (3) și articolul 12 alineatul (3),
întrucât Regulamentul (CEE) nr. 1589/87 al Comisiei din 5 iunie 1987 privind vânzarea la licitație a untului către organismele de intervenție (3), modificat ultima dată de Regulamentul (CE) nr. 455/95 (4), Regulamentul (CEE) nr. 429/90 al Comisiei din 20 februarie 1990 privind atribuirea prin achiziție publică a unui ajutor pentru untul concentrat destinat consumului direct în cadrul Comunității (5), modificat ultima dată de Regulamentul (CE) nr. 417/98 (6), Regulamentul (CEE) nr. 1158/91 al Comisiei din 3 mai 1991 privind achiziționarea prin licitație publică a laptelui praf degresat de către organismele de intervenție (7), modificat ultima dată de Regulamentul (CE) nr. 569/96 (8), Regulamentul (CEE) nr. 3378/91 al Comisiei din 20 noiembrie 1991 privind modalitățile de vânzare a untului din stocurile de intervenție pentru export și de modificare a Regulamentului (CEE) nr. 569/88 (9), modificat ultima dată de Regulamentul (CE) nr. 1802/95 (10), Regulamentul (CEE) nr. 3398/91 al Comisiei din 20 noiembrie 1991 privind vânzarea prin cerere de oferte a laptelui praf degresat pentru fabricarea de produse alimentare compuse și de modificare a Regulamentului (CEE) nr. 569/88 (11), modificat ultima dată de Regulamentul (CE) nr. 2080/96 (12) și Regulamentul (CE) nr. 2571/97 al Comisiei din 15 decembrie 1997 privind vânzarea untului la preț redus și acordarea de ajutoare pentru smântâna, untul și untul concentrat utilizate la fabricarea de produse de patiserie, înghețată și alte produse alimentare (13), modificat ultima dată de Regulamentul (CE) nr. 1982/98 (14), conțin prevederi cu privire la procedurile de licitare, inclusiv termenele limită; întrucât, dată fiind încetinirea activității economice în luna august, s-a considerat că este potrivită modificarea pentru luna august 1998 a termenelor limită de prezentare a ofertelor de licitație conform Regulamentului (CE) nr. 2571/97; întrucât, pe baza experienței acumulate, este bine ca această derogare să capete caracter permanent, iar pentru luna august să se emită doar o cerere de ofertă pe baza fiecăruia dintre regulamentele menționate anterior; întrucât, dacă termenul limită de prezentare a ofertelor de licitație ar cădea într-o zi nelucrătoare, atunci ar trebui ca, în scopuri comerciale, termenul limită să fie mutat pentru ziua lucrătoare imediat anterioară;
întrucât măsurile prevăzute de prezentul regulament sunt în conformitate cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
Textul articolului 2 din Regulamentul (CEE) nr. 1589/87, al articolului 3 alineatul (2) din Regulamentul (CEE) nr. 429/90, al articolului 2 din Regulamentul (CEE) nr. 1158/91, al articolului 3 alineatul (2) din Regulamentul (CEE) nr. 3378/91, al articolului 4 alineatul (3) din Regulamentul (CEE) nr. 3398/91 și al articolului 14 alineatul (2) din Regulamentul (CE) nr. 2571/97 se înlocuiește cu:
„Termenul de prezentare a ofertelor de licitație ca răspuns la cererile individuale de ofertă este ora 12 la amiază (ora de la Bruxelles) în a doua și a patra zi de marți a lunii, cu excepția celei de-a doua zi de marți din august și celei de-a patra zi de marți din decembrie. Dacă ziua de marți este sărbătoare națională, termenul este ora 12 la amiază (ora de la Bruxelles) din ziua lucrătoare anterioară.”
Articolul 2
Prezentul regulament intră în vigoare în a șaptea zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 ianuarie 1999.

Labels: 3
17
6